1. pielikums
iepirkuma “Starppilsētu elektroautobusu piegāde”
(identifikācijas Nr. TA 2026/29) nolikumam
TEHNISKĀ SPECIFIKĀCIJA
un tehniskā piedāvājuma forma
1. Vispārīgie noteikumi
1.1.	Pasūtītājs: akciju sabiedrība “TALSU AUTOTRANSPORTS”, reģistrācijas Nr. 40003009139.
1.2.	Dokumenta statuss. Šī tehniskā specifikācija ir iepirkuma nolikuma 1. pielikums un vienlaikus tehniskā piedāvājuma forma, ko pretendents aizpilda saskaņā ar nolikuma 4.1.3. punktu. Visas šajā specifikācijā noteiktās prasības ir obligātās minimālās prasības (nolikuma 2.9. punkts).
1.3.	Piegādes mērķis. Piegādes mērķis ir nodrošināt bezemisiju pasažieru pārvadājumus reģionālās nozīmes starppilsētu maršrutos ar diviem pilnizmēra elektroautobusiem: 1. autobuss ar ratiņkrēsla vietu un pacēlāju, 2. autobuss ar tualeti. Prasības attiecas uz abiem autobusiem, ja konkrētajā punktā nav norādīts citādi.
1.4.	Līguma noslēgšana. Iepirkuma līgumu noslēdz tikai pēc nolikuma 1.5. punktā noteiktā finansējuma nosacījuma iestāšanās un nolikuma 10. nodaļā noteiktajā kārtībā. Ja finansējuma nosacījums neiestājas, līgumu nenoslēdz un autobusu iegāde netiek veikta (nolikuma 1.5.–1.7. punkts).
1.5.	Piedāvājuma sagatavošana. Pretendents katram prasības numuram norāda faktisko piedāvāto parametru un aprīkojumu. Atbildes “atbilst”, “nodrošinām” vai līdzvērtīgas bez datiem uzskata par neatbilstošām. Plašākus aprakstus drīkst iesniegt atsevišķā pielikumā, saglabājot atsauci uz prasības numuru. Ražotāja publiska reklāma neaizstāj konkrētās komplektācijas tehnisko apliecinājumu.
1.6.	Ekvivalence. Visas atsauces uz standartiem, tehniskajiem risinājumiem vai izstrādājumiem saprotamas ar vārdiem “vai ekvivalents”, ciktāl obligātais normatīvais regulējums nenosaka citādi. Pretendents pierāda ekvivalenci un savietojamību. Konkrēta ražotāja piedāvāšana nav obligāta.
1.7.	Cena un piegādes apjoms. Finanšu piedāvājumā norāda 1. autobusa cenu, 2. autobusa cenu un kopējo cenu. Piegādes apjomā ietilpst autobuss un viss šajā specifikācijā Piegādātājam noteiktais aprīkojums un darbi. Cenā iekļauj aprīkojumu, sagatavošanas darbus, uzstādīšanu, konfigurēšanu, pārbaudes, licences, nodošanu ekspluatācijā un apmācību. Pasūtītāja GPS un pārvadājumu datu, biļešu un norēķinu, kā arī Wi-Fi sistēmu iegāde, uzstādīšana, integrācija, uzturēšana un abonementi nav šīs piegādes apjomā; autobusam paredz to uzstādīšanas sagatavošanu saskaņā ar 32.4. punktu.
1.8.	Līgumcena un piegādes termiņš. Paredzamo līgumcenu un tās pārsniegšanas sekas nosaka nolikuma 2.6. punkts. Abus autobusus piegādā un nodod Pasūtītājam ne vēlāk kā 18 kalendāra mēnešu laikā no iepirkuma līguma abpusējas parakstīšanas dienas (nolikuma 2.5. punkts).
1.9.	Normatīvā atbilstība. Autobusiem jāatbilst piegādes brīdī piemērojamajām ES transportlīdzekļu tipa apstiprināšanas, Latvijas reģistrācijas un satiksmes drošības prasībām, tostarp ANO EEK Noteikumu Nr. 107 un Vispārējās drošības regulas (ES) 2019/2144 prasībām. Piegādātājs iesniedz galīgajai komplektācijai derīgu atbilstības sertifikātu un tipa apstiprinājuma dokumentus.
2. Autobusa vispārīgie parametri
	Nr.
	Obligātā prasība
	Pretendenta piedāvājums

	1
	Iepirkuma priekšmets. Jauns, rūpnieciski izgatavots starppilsētu elektroautobuss pasažieru pārvadājumiem ar ES tipa apstiprinājumu pilnai komplektācijai. Nepieļauj lietota transportlīdzekļa pārbūvi vai daudzposmu izgatavošanu pie trešās personas.
	Marka, modelis; apstiprinājuma dokumenti.

	2
	Daudzums un komplektācija. 2 viena ražotāja un viena modeļa autobusi vienā tehniskajā pamatkomplektācijā (piedziņa, baterija, šasija, virsbūve, vadītāja vieta, drošības sistēmas), kas atšķiras tikai salona iekārtojumā: 1. autobuss ar ratiņkrēsla vietu un pacēlāju (14. punkts), 2. autobuss ar tualeti (15. punkts).
	Piedāvātais modelis un abu autobusu komplektācija.

	3
	Izgatavošana un reģistrācija. Izgatavošanas gads ne agrāks par 2026. gadu. Autobuss nedrīkst būt bijis pastāvīgi reģistrēts galalietotājam; pirmajai pastāvīgajai reģistrācijai ir jābūt Latvijā uz Pasūtītāja vārda. Odometra rādījums nodošanas brīdī nedrīkst pārsniegt 5 999 km, un tam ir jābūt tikai dokumentētam ražošanas, pārbaužu un piegādes nobraukumam.
	Gads; VIN un nobraukums piegādes brīdī.

	4
	Piedziņa un emisijas. Piedziņai izmanto tikai uzlādējamā vilces baterijā uzkrātu elektroenerģiju. CO₂ izplūdes emisijām braukšanas laikā ir jābūt 0 g/km. Nav iekšdedzes dzinēja. Pieļaujams ar piedziņu nesaistīts autonomais šķidrā kurināmā salona sildītājs, kas piemērots darbībai ar HVO degvielu.
	Piedziņas un apsildes risinājums.

	5
	Kategorija un klase. M3 kategorija, II klase (ANO EEK Nr. 107) starppilsētu pārvadājumiem.
	Kategorija, klase un apstiprinājums.

	6
	Garums. 12 500–13 500 mm.
	mm; rasējums.

	7
	Platums un augstums. Platums ne vairāk kā 2 550 mm, neieskaitot spoguļus; augstums ne vairāk kā 3 700 mm, ieskaitot jumta aprīkojumu.
	mm; rasējums.

	8
	Ekspluatācijas apstākļi. Piemērots Latvijas klimatam un ekspluatācijai temperatūrā no –30 °C līdz +40 °C, lietū, sniegā un uz ziemā apstrādātiem ceļiem. Apraksta aukstuma iedarbināšanu, baterijas priekšsildīšanu un temperatūras ietekmi uz jaudu, uzlādi un nobraukumu.
	Ražotāja ekspluatācijas robežas.

	9
	Konstruktīvais ātrums. Konstruktīvais maksimālais ātrums vismaz 100 km/h; ātruma ierobežotājs atbilstoši normatīvajām prasībām.
	Konstruktīvais un ierobežotais ātrums.

	10
	Balstiekārta. Pneimatiskā balstiekārta ar elektronisku līmeņa regulēšanu, nolaišanās (kneeling) funkciju ieejas pusē un virsbūves pacelšanas un nolaišanas funkciju.
	Sistēmas apraksts.

	11
	Durvis. Vismaz divas pasažieru durvis autobusa labajā pusē ar pneimatisku vai elektrisku vadību, aizsardzību pret iespiešanu, avārijas atvēršanu no iekšpuses un ārpuses un aizslēdzamu avārijas vārstu brauciena laikā; 2. durvis divviru, ne šaurākas par 1 300 mm.
	Durvju skaits, platums un vadība.

	12
	Bagāžas nodalījumi. Bagāžas nodalījumi zem grīdas ar atverēm abās pusēs, aizslēdzami, ar apgaismojumu un dūmu detektoru; norāda kopējo tilpumu. Salonā bagāžas plaukti visā garumā, 1. autobusā pārtraukti ratiņkrēsla vietā.
	Tilpums, m³; plauktu apraksts.



3. Salons un pieejamība
	Nr.
	Obligātā prasība
	Pretendenta piedāvājums

	13
	Pasažieru sēdvietas. Starppilsētu tipa komforta sēdekļi ar augstām atzveltnēm, polsterējumu un drošības jostām visām sēdvietām (vismaz divpunktu); sēdvietu solis vismaz 700 mm; atlokāmi roku balsti ejas pusē; rokturi atzveltnēs; lasīšanas lampas un ventilācijas sprauslas katram dubultsēdeklim; USB (A un C) uzlādes ligzda katram dubultsēdeklim; aizkari sānu logiem. Pirmajā rindā vieta pasažieriem ar kustību traucējumiem.
	Sēdekļu tips, skaits, solis, jostas; salona plāns.

	14
	1. autobuss: ratiņkrēsla vieta un pacēlājs. Vismaz 48 pasažieru sēdvietas, vadītāja vieta un gida sēdvieta. Ratiņkrēsla vieta ar brīvo laukumu ne mazāku kā 750 × 1 300 mm, ratiņkrēsla fiksācijas sistēmu, pasažiera drošības jostu, balsta rokturi un palīdzības pogu; pie 2. durvīm uzstādīts pusautomātisks ratiņkrēsla pacēlājs ar celtspēju vismaz 300 kg un ārējā izsaukuma poga ar ratiņkrēsla simbolu. Pacēlājam ir jāatbilst piemērojamajām ANO EEK Nr. 107 prasībām.
	Sēdvietu skaits; pacēlāja ražotājs, modelis un celtspēja; salona plāns.

	15
	2. autobuss: tualete. Vismaz 52 pasažieru sēdvietas un vadītāja vieta. Tualete ar ūdens skalošanu pie 2. durvīm, ar apsildi, ventilāciju, atkritumu tvertni un durvju bloķēšanu no vadītāja vietas; norāda tvertņu tilpumus un apkopes kārtību.
	Sēdvietu skaits; tualetes apraksts; salona plāns.

	16
	Salona klimats. Automātiska salona apsilde, ventilācija un kondicionēšana ar jumta kondicionieri ar siltumsūkņa funkciju, kas pasažieru zonā uztur 18–24 °C temperatūru; atsevišķa vadītāja zonas klimata regulēšana; stiklu atkausēšana un neaizsvīšana; apsildes priekšsagatavošana no ārējā elektrotīkla uzlādes laikā.
	HVAC tips un jaudas; priekšsagatavošanas funkcija.

	17
	Stiklojums un apgaismojums. Dubultstikli sānu logiem ar tonējumu; elektriski apsildāms priekšējais stikls un vadītāja logs; salona LED apgaismojums ar regulējamu spilgtumu; LED galvenie, dienas gaitas un miglas lukturi.
	Stiklojuma un apgaismojuma dati.

	18
	Kontrasti un marķējums. Kontrastējoši rokturi un margas; pakāpienu malas izceltas ar vismaz 50 mm kontrastējošu joslu; STOP pogas sasniedzami visā salonā, tostarp pie ratiņkrēsla vietas; pieprasījums paziņots vadītājam un attēlots pasažieriem; uzraksti un marķējums latviešu valodā.
	Rasējumi un marķējumi.

	19
	Drošības aprīkojums. Normatīvajām prasībām atbilstošas avārijas izejas un lūkas; vismaz divi avārijas āmuri; ugunsdzēsības aparāti, aptieciņa, avārijas trijstūri, atstarojoša veste un riteņu paliktņi normatīvi prasītajā skaitā; dūmu detektors bagāžas nodalījumā ar indikāciju vadītājam.
	Aprīkojums un izvietojums.

	20
	Krāsojums un noformējums. Vienkrāsas ārējais krāsojums Pasūtītāja norādītajā tonī; rokturi un pakāpienu malas signālkrāsā; Pasūtītāja identitātes un Modernizācijas fonda publicitātes marķējums pēc Pasūtītāja norādījumiem (saskaņo pirms izgatavošanas).
	Krāsojuma un marķējuma apraksts.



4. Elektriskā piedziņa un enerģija
	Nr.
	Obligātā prasība
	Pretendenta piedāvājums

	21
	Elektromotors un transmisija. Elektriskā piedziņa ar maksimālo jaudu vismaz 240 kW un automātisku piedziņas vadību bez manuālas pārnesumu pārslēgšanas; rekuperatīvā bremzēšana.
	Motora tips, jauda, transmisija.

	22
	Vilces baterija. Litija jonu vilces baterija ar bruto ietilpību vismaz 400 kWh, baterijas vadības sistēmu, termisko vadību un priekšsildīšanu aukstumā; norāda ķīmiju, bruto un neto ietilpību, DoD un ražotāja garantēto ciklu skaitu vai kalpošanas laiku. Iesniedz ANO EEK Nr. 100 atbilstības pierādījumus.
	Ķīmija, kWh bruto/neto, DoD; apstiprinājums.

	23
	Nobraukums ar vienu uzlādi. Vismaz 400 km ar vienu pilnu uzlādi starppilsētu braukšanas profilā N2. punkta apstākļos. Prasība attiecas uz piedāvāto galīgo komplektāciju ar ieslēgtu salona klimatu un pasažieru aprīkojumu; pierādīšanai un pieņemšanai piemēro 8. sadaļu.
	km; testa vai aprēķina pārskats.

	24
	Uzlāde. Līdzstrāvas uzlāde ar CCS2 savienojumu un jaudu vismaz 150 kW; uzlādes laiks no 10% līdz 100% ne ilgāks par 3 stundām ar vismaz 150 kW iekārtu; pilnīga savietojamība ar Pasūtītāja stacionāro CCS2 uzlādes infrastruktūru un publiski pieejamām CCS2 iekārtām; ja ražotājs paredz, arī maiņstrāvas uzlāde Type 2.
	DC kW, uzlādes laiks; savienojumi.

	25
	Enerģijas uzskaite un dati. Baterijas uzlādes līmeņa, atlikušā nobraukuma un patēriņa rādījumi vadītājam; brīdinājums par zemu uzlādes līmeni; enerģijas patēriņa un ekspluatācijas datu uzskaite; standartizēta datu saskarne (FMS vai ekvivalenta) Pasūtītāja autoparka vadības sistēmai.
	Funkcijas un saskarne.

	26
	Augstsprieguma drošība. Augstsprieguma sistēmas aizsardzība, avārijas atslēgšana, izolācijas kontrole un brīdinājumi vadītājam; ražotāja augstsprieguma drošības instrukcija latviešu valodā.
	Apraksts un dokumenti.

	27
	Bremzes un stabilitāte. Elektropneimatiskā bremžu sistēma ar disku bremzēm, ABS, elektroniskā stabilitātes programma, pretbuksēšanas sistēma, bremžu palīgsistēma, pieturas bremze ar aizsardzību pret ripošanu, retarders vai ekvivalenta ilgstošas bremzēšanas funkcija ar rekuperāciju.
	Sistēmas un apstiprinājumi.



5. Vadītāja darba vieta un drošības sistēmas
	Nr.
	Obligātā prasība
	Pretendenta piedāvājums

	28
	Vadītāja darba vieta. Pneimatiski amortizēts, apsildāms vadītāja sēdeklis ar trīspunktu jostu un roku balstiem; daudzfunkciju stūre; regulējams stūres statnis; elektriski regulējami un apsildāmi spoguļi; atpakaļskata kamera ar monitoru; saulessargi un aizkari vadītāja zonā; vadītāja starpsiena ar aizsargmargu; USB ligzda; brīvroku sistēma; mikrofons pasažieru uzrunāšanai.
	Aprīkojuma uzskaitījums.

	29
	Vadītāja palīgsistēmas. Vispārējās drošības regulas (ES) 2019/2144 prasībām atbilstošas sistēmas, tostarp avārijas bremzēšanas palīgsistēma, joslas uzraudzība, sānu un priekšējās zonas uzraudzība neaizsargātiem satiksmes dalībniekiem, vadītāja uzmanības uzraudzība, ātruma ierobežojumu informācija, kruīza kontrole, riepu spiediena uzraudzība.
	Sistēmu uzskaitījums.

	30
	Tahogrāfs un reģistrācijas iekārtas. Viedais digitālais tahogrāfs atbilstoši ES prasībām, sertificēts un pārbaudīts piegādes brīdī.
	Tahogrāfa tips un sertifikāts.

	31
	Riepas un riteņi. Ražotāja paredzēti riteņi un M3 kategorijai, ass slodzēm un Latvijas ekspluatācijai piemērotas jaunas riepas ar attiecīgajā sezonā normatīvi prasīto marķējumu; rezerves ritenis vai ražotāja paredzēts riepas remonta risinājums.
	Riepu dati; rezerves risinājums.



6. Pasažieru informēšana un Pasūtītāja sistēmu sagatavošana
	Nr.
	Obligātā prasība
	Pretendenta piedāvājums

	32.1
	Maršruta zīmes. Elektroniskas LED maršruta zīmes priekšā un labajā sānā (Hanover vai ekvivalents), vadāmas no vadītāja vietas, ar Pasūtītāja maršrutu datu ielādi.
	Ražotājs, modelis, izmēri.

	32.2
	Salona tablo un apziņošana. Salona informācijas tablo ar nākamās pieturas nosaukumu, audio pieturu paziņošana ar GPS, pasažieru skaļruņi visā salonā, vadītāja mikrofons.
	Ražotājs, modelis, funkcijas.

	32.3
	Videonovērošana. Vismaz 2 salona kameras ar rakstītāju (Dahua vai ekvivalents), ierakstu glabāšana vismaz 14 dienas, ierakstu meklēšana un eksports, lokālā piekļuve; sistēma konfigurēta tā, lai Pasūtītājs var izpildīt datu pārziņa pienākumus.
	Ražotājs, modelis, kameru skaits, glabāšana.

	32.4
	Pasūtītāja sistēmu sagatavošana. Pasūtītāja GPS un pārvadājumu datu, biļešu tirdzniecības un norēķinu, validatoru un pasažieru Wi-Fi iekārtām paredz uzstādīšanas vietas, aizsargātus elektrobarošanas pieslēgumus, kabeļu trases un antenu ievadus; vietas, barošanu un trases saskaņo ar Pasūtītāju pirms izgatavošanas. Iekārtu piegāde un integrācija nav Piegādātāja apjomā.
	Sagatavošanas apraksts un shēma.

	32.5
	Licences. 32.1.–32.3. punkta aprīkojumu piegādā, uzstāda un konfigurē Piegādātājs, cenā ietverot licences, tehnisko atbalstu un drošības atjauninājumus vismaz 60 mēnešiem.
	Licenču apraksts.



7. Autobusa garantijas un nodošana
	Nr.
	Obligātā prasība
	Pretendenta piedāvājums

	33
	Vispārējā garantija. Ne mazāk kā 24 mēneši bez nobraukuma ierobežojuma katram autobusam no tā nodošanas un pieņemšanas akta parakstīšanas. Garantija aptver autobusu, elektrisko piedziņu, augstsprieguma sistēmu, virsbūvi, HVAC, pacēlāju, tualeti un 32.1.–32.3. punkta aprīkojumu. Vilces baterijai piemēro 34. punkta garantiju. Ražotāja šaurāks segums neatbrīvo Piegādātāju no šīs prasības izpildes.
	Termiņš un segums.

	34
	Vilces baterijas garantija. Ne mazāk kā 60 mēneši no konkrētā autobusa nodošanas un pieņemšanas; ja ražotājs piemēro nobraukuma ierobežojumu, tas nedrīkst būt mazāks par 250 000 km. Garantijas laikā baterijas atlikušajai izmantojamajai enerģijai (SoH) ir jābūt lielākai par 80% no jaunas baterijas izmantojamās enerģijas; garantija aptver baterijas defektus un SoH samazināšanos līdz 80% vai zemāk. Piemēro 9. sadaļu.
	Termiņš, nobraukuma ierobežojums, SoH slieksnis; ražotāja garantijas noteikumi.

	35
	Virsbūves pretkorozijas garantija. Virsbūves caurrūsēšanai un pretkorozijas aizsardzības defektiem vismaz 60 mēneši bez nobraukuma ierobežojuma. Latvijas ziemas ceļu apstrāde pati par sevi nav pamats garantijas atteikumam.
	Termiņš.

	36
	Garantijas serviss un apkope. Pilnvarots garantijas serviss Latvijā vai mobilais serviss ar transportēšanu; norāda adresi un kontaktus. Piegādātājs ir vienotais atbildīgais par visa autobusa garantiju, arī citu ražotāju iekārtām. Garantijas pieteikumu apstiprina vienas darbdienas laikā, diagnostiku vai remontu sāk triju darbdienu laikā un defektu novērš desmit darbdienu laikā; ja autobusu šajā laikā nevar atjaunot, nodrošina pārvadājumiem derīgu aizvietojošu autobusu. Rezerves daļu un programmatūras atjauninājumu pieejamība vismaz 10 gadus.
	Servisa adrese, kontakti, aizvietošanas risinājums.

	37
	Reģistrācija. Piegādātājs par saviem līdzekļiem nodrošina reģistrāciju CSDD uz Pasūtītāja vārda, valsts numura zīmes un piegādes brīdī nepieciešamās pārbaudes, tostarp tahogrāfa pārbaudi. Nodod visus apstiprinājuma un reģistrācijas dokumentus.
	Apstiprinājums.

	38
	Apdrošināšana. OCTA un KASKO apdrošināšanu nodrošina Pasūtītājs par saviem līdzekļiem. Piegādātājs ne vēlāk kā 10 darbdienas pirms autobusa reģistrācijas CSDD paziņo Pasūtītājam VIN un reģistrācijai nepieciešamos datus; Pasūtītājs nodod Piegādātājam OCTA polisi reģistrācijai. Līdz nodošanas un pieņemšanas akta parakstīšanai autobusa nejaušas bojāejas risku nes Piegādātājs.
	Apstiprinājums.

	39
	Dokumenti un apmācība. Latviešu valodā nodod ekspluatācijas un drošības instrukcijas, apkopes plānu un servisa uzskaiti; vadītāju un tehnisko darbinieku apmācību par braukšanu, uzlādi, augstsprieguma drošību, evakuāciju, pacēlāja un tualetes lietošanu un apkopi, 32.1.–32.3. punkta sistēmām un Pasūtītāja iekārtām sagatavotajiem pieslēgumiem; apmācību dokumentē. Nodod programmatūras licences, piekļuves datus un vismaz divus atslēgu komplektus katram autobusam.

8. Nobraukuma un enerģijas pārbaude
N1.	Piedāvājumā iesniedz piedāvātās galīgās komplektācijas nobraukuma testa pārskatu vai ražotāja pamatotu simulācijas aprēķinu par nobraukumu ar vienu uzlādi, kas nav mazāks par 400 km N2. punkta apstākļos. Pārskatā norāda izmantoto ciklu (UITP E-SORT 3 vai cits starppilsētu profils), masu, ātruma profilu, temperatūru, palīgsistēmu patēriņu, baterijas izmantojamo enerģiju un sākuma un beigu uzlādes līmeni. Aprēķinam pievieno ievaddatus un to avotus.
N2.	Vienotie apstākļi: ārējā temperatūra +20 ±5 °C; sauss ceļa segums; salona klimats +22 °C; ieslēgts pasažieru informēšanas un datu aprīkojums; pilna sēdvietu noslodze, pasažieru aprēķina masu ņemot no apstiprinājuma dokumentācijas; starppilsētu braukšanas profils ar pieturām ne biežāk kā ik 5 km un vidējo ātrumu ne mazāku par 50 km/h.
N3.	Sākuma uzlādes līmenis ir 100% no vadītājam pieejamā baterijas uzlādes diapazona. Līdz apliecinātā nobraukuma sasniegšanai neveic papildu uzlādi, neatslēdz prasīto salona klimatu un nepārkāpj ražotāja drošās izlādes robežu. Fiksē sākuma un beigu uzlādes līmeni, izmantojamo enerģiju, odometra rādījumus, laiku, temperatūru un slodzi; patēriņu kWh/100 km aprēķina kā no baterijas patērēto kWh dalījumu ar nobrauktajiem kilometriem, reizinātu ar 100.
N4.	Pieņemšanā pārbauda N1. punktā iesniegto nobraukuma pierādījumu un piegādāto komplektāciju. Pilnu nobraukuma pārbaudi Pasūtītāja klātbūtnē Pasūtītājs pieprasa tikai tad, ja ir dokumentētas pamatotas šaubas par apliecinātā nobraukuma sasniegšanu, piemēram, pretrunas pierādījumos vai komplektācijas atšķirības; pārbaudi veic Piegādātājs par saviem līdzekļiem ar vienu no autobusiem Pasūtītāja norādītā reģionālās nozīmes starppilsētu maršrutā, kas atbilst N2. punkta profilam.
N4.1.	Pilnā pārbaudē pieļaujamā novirze no apliecinātā nobraukuma nepārsniedz 3%, bet sasniegtais nobraukums nedrīkst būt mazāks par 400 km. Neatbilstības gadījumā Piegādātājs to novērš un atkārto pārbaudi par saviem līdzekļiem; atkārtota neatbilstība ir būtiska neatbilstība.
9. Garantijas piemērošanas kārtība
G1.	Garantijas termiņi sākas ar attiecīgā autobusa nodošanas un pieņemšanas akta parakstīšanas dienu. Garantija aptver visu autobusu, tostarp citu ražotāju iekārtas; Piegādātājs ir vienīgais atbildīgais par garantijas izpildi.
G2.	SoH ir attiecība starp pārbaudē noteikto baterijas faktiski izmantojamo enerģiju kWh un tās pašas komplektācijas jaunas baterijas sākotnējo izmantojamo enerģiju kWh, izteikta procentos. Nodošanas brīdī fiksē abas vērtības, ražotāja atsauces vērtību, pārbaudes nosacījumus un baterijas identifikāciju. Baterijas vadības sistēmas rādījumu pieņem kopā ar ražotāja skaidrotu metodi; strīda gadījumā veic kontrolētu enerģijas pārbaudi. Pretendents piedāvājumā iesniedz SoH pārbaudes metodiku.
G3.	Ja garantijas laikā SoH ir 80% vai zemāks, Piegādātājs par saviem līdzekļiem atjauno vai nomaina bateriju vai tās moduļus tā, lai SoH pēc remonta nebūtu zemāks par 85%, un atlikušajam garantijas laikam piemēro tās pašas prasības.
G4.	Garantijas pieteikumus iesniedz uz Piegādātāja norādīto e-pasta adresi vai servisa sistēmā; 36. punkta termiņus skaita no pieteikuma nosūtīšanas. Garantijas izpildes izmaksas, tostarp diagnostiku, darbu, detaļas, transportēšanu vai evakuāciju, programmatūras labojumus un atkārtotas pārbaudes, sedz Piegādātājs.
G5.	Garantijas atteikumu Piegādātājs pamato rakstveidā, norādot konkrēto Pasūtītāja pārkāpumu un tā cēloņsakarību ar bojājumu. Latvijas klimata un ziemas ceļu apstrādes iedarbība, komerciāla izmantošana sabiedriskajos pārvadājumos, pareiza uzlāde ar CCS2 standartam atbilstošām iekārtām un Pasūtītāja sistēmu uzstādīšana sagatavotajās vietās saskaņā ar nodoto dokumentāciju nav pamats garantijas atteikumam.
G6.	Garantija neaptver parastu ekspluatācijas nolietojumu un apkopes materiālus, ja to nomaiņa nav saistīta ar garantijas defektu, kā arī pierādītus negadījuma, neatbilstošas lietošanas vai nesaskaņotas iejaukšanās izraisītus bojājumus. Garantijas saglabāšanai Pasūtītājs veic apkopes saskaņā ar nodoto apkopes plānu; papildu nosacījumi, kas nav norādīti piedāvājumā, nav pieļaujami.
10. Nodošanas un pieņemšanas pārbaudes
P1.	Katru autobusu pieņem atsevišķi Piegādes vietā Pasūtītāja un Piegādātāja pārstāvju klātbūtnē, sastādot pieņemšanas protokolu līguma 3. pielikumā noteiktajā formā. Pirms pieņemšanas Piegādātājs iesniedz atbilstības sertifikātu, reģistrācijas dokumentus un 39. punkta dokumentus.
P2.	Pārbauda galīgās komplektācijas reģistrējamību, sēdvietu skaitu un soli, 1. autobusam ratiņkrēsla vietu, fiksāciju, pacēlāja darbību un izsaukuma pogu, 2. autobusam tualetes darbību, apsildi un bloķēšanu, durvju, nolaišanās un avārijas funkciju darbību, kontrastus un drošības aprīkojumu.
P3.	Pārbauda maršruta zīmes, salona tablo, audio paziņošanu ar Pasūtītāja testa datiem, abas kameras, ieraksta meklēšanu un eksportu un 14 dienu glabāšanas aprēķinu (32.1.–32.3. punkts).
P4.	Pārbauda Pasūtītāja sistēmām sagatavotās vietas, stiprinājumus, barošanu, kabeļu trases un antenu ievadus atbilstoši saskaņotajam izvietojumam (32.4. punkts).
P5.	Pārbauda N1. punkta nobraukuma pierādījumu un komplektācijas atbilstību tam, fiksē baterijas sākotnējo izmantojamo enerģiju un SoH (G2. punkts) un veic līdzstrāvas uzlādes pārbaudi ar Pasūtītāja CCS2 uzlādes iekārtu, tostarp uzlādes jaudas sasniegšanu un enerģijas uzskaiti. Pilnu nobraukuma pārbaudi veic tikai N4. punktā noteiktajā gadījumā.
P6.	Pārbauda nodotos dokumentus, licences, piekļuves datus, atslēgas un apmācības protokolu. Neatbilstības fiksē protokolā ar novēršanas termiņu; būtiskas neatbilstības gadījumā autobusu nepieņem.
11. Pretendenta apliecinājums
11.1.	Pretendents apliecina, ka piedāvātajā cenā ietverta šīs specifikācijas izpilde un iesniegtie dati attiecas uz piegādājamo komplektāciju. Visas novirzes un ierobežojumi ir skaidri norādīti; to norādīšana pati par sevi nenozīmē Pasūtītāja piekrišanu atkāpei no obligātajām prasībām.
Pretendenta vārdā:
______________________________
(vārds, uzvārds)
(amats)
__________, 2026. gada ___. __________
Dokuments parakstāms ar drošu elektronisko parakstu.




